Obulemu ku maaso kitegeeza kukendeera kwa busobozi bw'amaaso okulaba obulungi, era ne kiba nga kyetaagisa okubaako ekikolebwa omuntu okusobola okulaba obulungi. Abantu basobola okubeera n’obuzibu bw’okulaba era nga balina okubaako kye bakolera embeera eyo. Okugeza, abamu bambala gaalubindi. Omuntu bw’aba talabirako ddala ayogerwako nga muzibe. Obulemu mu kulaba buleetera abantu okukaluubirizibwa mu mirimu gyabwe egya bulijjo, gamba nga okuvuga ebidduka, okusoma, okwetaba awamu ne bannaabwe n’okutambula kwennyini. Ekitongole ky’Ebyobulamu eky’ensi yonna kiteebereza nti ebitundu kinaana ku kikumi eby’obulemu ku maaso busobola okuziyizibwa oba okuwonyezebwa nga bujjanjabiddwa. Abantu abasinga abalina obulemu ku maaso batera okujjanjabibwa nga bakyusaamu mu bifo mwe babeera oba okuweebwa ebyuma ebisobola okubayambako okulaba. Mu nkumi bbiri mu kkumi n’ebiri waaliwo obukadde bw’abantu ebikumi bibiri mu kinaana mu bataano abaalina obulemu ku maaso era nga ku abo ebikumi bibiri mu amakumi ana mu mukaaga baali tebalaba bulungi ate obukadde amakumi asatu mu mwenda baali bamuzibe. Abantu abasinga okubeera n’obuzibu bw’obulemu ku maaso bali mu nsi ezikyakula era nga basussa emyaka amakumi ataano. Omuwendo gw’abantu abalina obulemu ku maaso gugenze gukka okuva mu myaka gya lukumi mu lwenda mu kyenda. Obulemu buno bukosa abantu mu byenfuna mu ngeri bbiri. Engeri esooka ng’abantu basaasaanya nnyo ensimbi ku bujjanjabi ate engeri endala nga tebasobola kukola nga bwe bandibadde bakola.